Il-kriżi politika u l-kollass ekonomiku fil-Venezwela jkompli jkollhom impatt qawwi fuq il-popolazzjoni kif muri mill-erba' miljun persuna li ħarbu mill-pajjiż. Il-kriżi tibqa' wkoll sors kbir ta' instabbiltà għar-reġjun. Ir-rapport ippubblikat reċentement tal-Kummissarju Għoli għad-Drittijiet tal-Bniedem (HCHR) tan-NU, Michelle Bachelet, jikkonferma b'mod ċar u dettaljat il-grad u s-severità tal-ksur tad-drittijiet tal-bniedem, l-erożjoni tal-istat tad-dritt u ż-żarmar tal-istituzzjonijiet demokratiċi fil-pajjiż. Il-mewta traġika tal-Kaptan Acosta Arévalo waqt li kien fil-kustodja tal-forzi tas-sigurtà tal-Venezwela hija eżempju serju ta' tali deterjorazzjoni kontinwa tas-sitwazzjoni tad-drittijiet tal-bniedem. L-UE tappoġġa bil-qawwa s-sejbiet tar-rapport tal-HCHR tan-NU u tappella lir-reġim għal waqfien immedjat tal-ksur mifrux tad-drittijiet tal-bniedem u biex jimpenja ruħu f'kooperazzjoni sħiħa mal-Uffiċċju tal-Kummissarju Għoli għad-Drittijiet tal-Bniedem (OHCHR) u l-Proċeduri Speċjali kollha tan-NU biex tiġi żgurata l-implimentazzjoni tar-rakkomandazzjonijiet tar-rapport. L-UE tinsab lesta li tassisti lill-HCHR tan-NU fl-isforzi tagħha biex jiġi żgurat li jiġu protetti bis-sħiħ id-drittijiet fundamentali tal-poplu Venezwelan kollu. Fid-dawl tas-sitwazzjoni gravi kif irrappurtat mill-HCHR tan-NU, l-UE tinsab lesta li tibda l-ħidma lejn l-applikazzjoni ta' miżuri mmirati għal dawk il-membri tal-forzi tas-sigurtà involuti fit-tortura u ksur ieħor serju tad-drittijiet tal-bniedem. L-UE tafferma mill-ġdid li l-kriżi multidimensjonali sottostanti teħtieġ soluzzjoni politika urġenti. Din tista' tinkiseb biss permezz ta' proċess paċifiku, demokratiku u mmexxi mill-Venezwela li jwassal għal elezzjonijiet presidenzjali liberi u ġusti. Għalhekk tilqa' u tappoġġa t-tkomplija f'Barbados tat-taħdidiet iffaċilitati mill-Gvern tan-Norveġja, li għandhom jibqgħu l-mezz ewlieni biex tingħeleb il-kriżi. Hija tappella għal impenn ġenwin u l-flessibbiltà neċessarja biex jinkiseb urġentement riżultat li jippermetti elezzjonijiet trasparenti u mmonitorjati internazzjonalment, l-istituzzjonalizzazzjoni mill-ġdid tas-setgħat pubbliċi rilevanti u li jwitti l-bażi għar-rikonċiljazzjoni nazzjonali u l-rkupru ekonomiku. Fil-każ li ma jkun hemm l-ebda riżultat konkret min-negozjati li għaddejjin, l-UE ser tkompli tespandi l-miżuri mmirati tagħha. Hija tfakkar ukoll li dawn il-miżuri jistgħu jitreġġgħu lura f'każ li jkun sar progress sostanzjali lejn ir-restawr tad-demokrazija, tal-istat tad-dritt u tad-drittijiet tal-bniedem fil-Venezwela. L-UE tissottolinja l-ħtieġa għal koordinazzjoni akbar fost l-atturi internazzjonali kollha b'appoġġ għall-ħidma attwali lejn eżitu negozjat li jwassal għal elezzjonijiet liberi u ġusti. F'dan ir-rigward, l-UE ser tkompli bl-isforzi tagħha, inkluż permezz tal-Grupp ta' Kuntatt Internazzjonali u l-Konsulent Speċjali tiegħu, biex jiġi appoġġat tali perkors elettorali paċifiku bħala soluzzjoni għall-kriżi tal-Venezwela. Il-Pajjiżi Kandidati r-Repubblika tal-Maċedonja ta' Fuq*, il-Montenegro* u l-Albanija* u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.